Cuneiform Tablet TC 3 79
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na a-šùr-ma-lik i-lí-a ù a-ma-a qí-bi-ma um-ma i-na-a na-ni-a-a ù a-šùr-ma-sú-i-ma mì-šu ša ta-áš-pu-ra-ni-ni um-ma a-tù-nu-ma KÙ.BABBAR <big_gap> ša li-bi₄-ku-nu a-na a-nu-a lá ta-dí-na mì-ma KÙ.BABBAR i-na ša li-bi-ni a-na a-nu-a ú-lá ni-da-an ù a-šu-mì a-nu-a ša ta-áš-pu-ra-ni-ni-ma um-ma a-tù-nu-ma mì-šu-um KÙ.BABBAR ša a-bi-šu il₅-ta-na-qé-ú-ma a-tù-nu ta-áš-ta-pu-a-ni lá-ma-ma ra-bi-ṣum ú té-er-ta-ak-nu i-li-kà-ni KÙ.BABBAR ma-lá il₅-qé-ú lá il₅-qé-ú la ni-de₈ iš-tù ra-bi-ṣum na-ni-a i-li-kà-ni ni-iš-al-šu-ma um-ma šu-ut-ma KÙ.BABBAR ša al-ta-qé-ú-ma a-na ṣí-it É a-bi₄-a-ma ša-qú-ul a-lá-ak-ma iš-tí a-ḫa-tí-a a-za-ku a-tù-nu-ma tí-de₈-a ki-ma ri-ig-ma-tim a-ma-kam a-šùr-ba-ni ù ku-ra ri-ta-ag-mu-ma i kà-ni-iš e-ta-wu-ni a-na-kam ba-áb ḫa-ra-ni-šu ni-iṣ-ba-sú-ma um-ma šu-ut-ma a ma-lá dí-in a-lim{ki} ù ṭup-pí-im ša ku-nu-uk a-bi-kà a-wa-tám dí-nam a-na a-wa-tim i-li-ik-ma da-a-nu a-na 18 ma-na KÙ.BABBAR ku-ra i-ta-ad-ú-nu ù i-dí-in da-a-ni ku-ra-ma KÙ.BABBAR i-ša-qal a-wi-lam ú-ša-bu-ma ra-bi-ṣum ù šu-ut i-ta-lu-ku-nim